দ্বিতীয়বার ভাইভা দেওয়ার সুযোগ পেয়েছিলাম বাংলাদেশ নৌপরিবহন মন্ত্রণালয়ে সহকারী পরিচালক পদে। ভাইভা বোর্ডে প্রবেশ করতেই আমার নাম জানতে চেয়েছিলেন। জিজ্ঞেস করেছিলেন, কোথায় পড়াশোনা করেছি। ঢাকা বিশ্ববিদ্যালয় বলার পর প্রশ্ন করেছিলেন, ডাকসু সম্পর্কে আপনি কতটা জানেন? বলেছিলাম, ঢাকা বিশ্ববিদ্যালয় কেন্দ্রীয় ছাত্র সংসদকে সংক্ষেপে ডাকসু ডাকা হয়। এটি ১৯২৪ সালে প্রতিষ্ঠিত হয়। ডাকসুর উদ্যোগেই ১৯৭১ সালের ২ মার্চ ঢাকা বিশ্ববিদ্যালয়ের ঐতিহাসিক বটতলায় প্রথম স্বাধীন বাংলার পতাকা উত্তোলন করা হয়েছিল। আমার তথ্যভিত্তিক উত্তরটি শুনে তাঁরা খুশি হয়েছিলেন। তারপর অনার্সের সাবজেক্ট পরিসংখ্যান নিয়ে কিছু প্রশ্ন করেছিলেন। পরিসংখ্যানের প্রয়োজনীয়তা? পরিসংখ্যান না থাকলে কোন বিষয়গুলো আমাদের জন্য কঠিন হয়ে পড়ত? পরিসংখ্যানের উৎপত্তি সম্পর্কে কী জানেন? সব শেষে মুক্তিযুদ্ধ ও আমার নিজ জেলা শহর নিয়ে কিছু প্রশ্ন করেছিলেন। জানতে চেয়েছিলেন কুড়িগ্রামের প্রখ্যাত মানুষের নাম। ব্যাটে-বলে হয়নি বলে নৌপরিবহন মন্ত্রণালয়ের চাকরিতে যোগ দেওয়া হয়নি।